ועדת הכלכלה, כנסת 24, פרוטוקול מספר 128, 2021-12-27 12:00

מיכאל ביטון: שלום לכולם.

מיכאל ביטון: אני רוצה לשמוע את משרד הפנים ומשרד הכלכלה בלבד, ואז נקבל החלטה.

איתי עצמון: המשרד לביטחון פנים.

מיכאל ביטון: פעלנו לבקשת משרד הכלכלה לפני חודשיים ותיקנו הוראת שעה בסוגיית האיירסופט והשימוש הפוטנציאלי בו לפגיעה ולטרור, והפיקוח עליו.

מיכאל ביטון: הסכמנו לקיים את הוראת השעה הזאת ולתת לה חודש נוסף הארכה, ובלבד שהמשרדים יזוזו מהר ויבצעו את עבודתם.

מיכאל ביטון: פנה אליי השר לביטחון פנים אתמול וביקש שנאריך בחודש, וגם שרת הכלכלה פנתה במכתב וביקשה את ההארכה הזאת בחודש.

מיכאל ביטון: התנאי שלנו להארכה זה לדעת שבחודשיים האחרונים נעשו המון פעולות, שהעסק מתחיל לזוז, ושאכן בתוך חודש נקבל פה תקנות וכללים חדשים לצמיתות בסוגיית האיירסופט.

מיכאל ביטון: נציג המשרד לביטחון פנים, נא לסקור בפנינו מה הפעולות שעשיתם בחודשיים האחרונים לקידום הנושא הזה.

רועי הראל: אני אתחיל, אדוני היושב-ראש, לפני שהגורמים המקצועיים יתייחסו.

רועי הראל: בחודשיים האחרונים, מיד לאחר שהוועדה אישרה את עצירת היבוא, התכנסנו כל הגורמים שעוסקים בניסוח החקיקה, משרד הכלכלה, המשרד שלנו וגם משרד המשפטים, בליווי של משרד רוה"מ והמל"ל – כל הגורמים שותפים.

רועי הראל: יש כבר נוסח של תזכיר חוק די מגובש, יש עוד כמה נושאים שצריך לסגור לגבי תחולה ולגבי כמה נושאים של סמכויות הפיקוח שלנו, אבל אלה נושאים, מה שנקרא "נושאים פנימיים".

מיכאל ביטון: כמה אתם רחוקים מהחוק?

מיכאל ביטון: כמה אחוזים ביצעתם?

מיכאל ביטון: כמה אחוזי עבודה עוד יש?

רועי הראל: מבחינת תזכיר החוק, הנוסח די מגובש.

רועי הראל: משרד ראש הממשלה ביקש מאיתנו להפיץ תזכיר בשבועיים הקרובים, אני מקווה שנוכל לעמוד בזה.

רועי הראל: אני באמת חושב שאפשר לעשות את זה.

רועי הראל: יש עוד כמה נושאים, אחר כך ניתן יהיה להסדיר.

רועי הראל: זה לא משהו שצריך לעכב.

רועי הראל: מעבר לתזכיר החוק יש את כל נושא ההסדרה, הרגולציה, הנהלים, תנאים.

רועי הראל: יש צוות אצלנו – מנהל האגף כלי ירייה יגיד אולי כמה מילים על זה, הוא פה בזום – צוות בין-משרדי שעובד ממש על פרטי הפרטים כדי להיות מוכנים יחד עם החקיקה, כדי שלא נעכב אחר כך, גם נושא הרישיונות, ההסדרה, על מה זה יחול ואיך כל העסק יעבוד בדיוק בפעול.

רועי הראל: יש עבודת צוות מאוד טובה עם משרד הכלכלה.

מיכאל ביטון: משרד הכלכלה, בבקשה.

ינון אלרועי: שלום, אדוני היושב-ראש, אני מתנצל שאני לא שם, האומיקרון מבקר.

ינון אלרועי: תודה על ההתגייסות ועל קיום הישיבה הזאת בהתרעה שקיימת.

ינון אלרועי: כמו שהצגת, ואני לא רוצה לחזור על דבריו של הקולגה מביטחון פנים, השרה ממשיכה לגבות את המדיניות הממשלתית ומבקשת מכם להמשיך או לתקף את בקשתה המקורית לשלושה חודשים.

ינון אלרועי: כפי שהוצג, אנחנו משתפים פעולה, דנים ביחד, יש דיונים לאורך כל החודשיים האחרונים, דיונים נמרצים בין כל הגורמים בממשלה.

ינון אלרועי: כמו שצוין, גם המנכ"ל - - -

מיכאל ביטון: אתם תביאו את זה בתוך חודש?

ינון אלרועי: אני מאוד מקווה.

מיכאל ביטון: למה לקוות?

מיכאל ביטון: אמרתם "דחוף".

מיכאל ביטון: אמרתם "הצלת נפשות".

מיכאל ביטון: אמרתם "טרור".

מיכאל ביטון: מלחמה בטרור זה מחייב מהירות ביצוע.

ינון אלרועי: אתה צודק במאה אחוז, אני חושב שכולם רתומים.

מיכאל ביטון: אני לא רוצה את התשובה "מקווה", תגידו "כן".

מיכאל ביטון: תגידו שבעוד חודש זה יקרה.

ינון אלרועי: הייתי רוצה לענות לך את התשובה הזאת, אבל זה לא בחצר שלי.

מיכאל ביטון: בחצר של מי זה?

ינון אלרועי: של המשרד לביטחון פנים.

רועי הראל: תזכיר החוק הוא שלנו.

מיכאל ביטון: המשרד לביטחון פנים, תביאו את זה בתוך חודש?

רועי הראל: שוב, יש ממש נושאים אחרונים לסגור.

רועי הראל: אני חושב שאפשר יהיה להביא את זה בחודש הקרוב, לפחות לפרסום תזכיר חוק.

רון כץ: מה זה "חושב"?

רועי הראל: גיבשנו מתווה.

רועי הראל: אנחנו מחכים לכמה תשובות ואישורים ממשרד המשפטים.

מיכאל ביטון: כמה אחוז מהעבודה נעשה?

רועי הראל: הרוב הגדול.

רועי הראל: הרוב הגדול של תזכיר החוק מגובש.

מיכאל ביטון: ברגע שהוא מגיע, הוא לא מגיע אלינו, מגיע למקום אחר.

רועי הראל: הוא מפורסם להערות הציבור.

רועי הראל: יש ועדת שרים לחקיקה.

מיכאל ביטון: הוא הולך לוועדה אחרת.

רועי הראל: הדיונים יהיו בוועדה לביטחון פנים, כי זו הוועדה שאחראית על חוק כלי ירייה.

מיכאל ביטון: הכנתם את היושב-ראש לביטחון פנים?

רועי הראל: אנחנו בשיח רצוף איתה.

רועי הראל: אני חושב שהיא כבר מכירה את הנושא.

רועי הראל: אני גם אציין, אדוני, שבחודשיים האחרונים, חלק מהדיונים היו בהשתתפות מועדוני האיירסופט, מה שנקרא "הגורמים הרלוונטיים אצלם", גם שיח של הרגולציה שלנו וגם של הגורמים המקצועיים.

רועי הראל: היה דיון, שמענו אותם.

רועי הראל: אנחנו בוחנים את הכול.

רועי הראל: כמו שאמרתי גם להם, אנחנו יכולים ללכת בדרך מאוד קלה מבחינתנו, אנחנו מנסים ללכת בדרך שתאזן את כלל השיקולים שעומדים, גם שלהם, גם של הביטחון.

מיכאל ביטון: נניח שאתם מביאים את תיקוני החקיקה ואת התקנות בעוד חודש.

מיכאל ביטון: מה יקרה עד שזה יאושר?

מיכאל ביטון: הוועדה יכולה לפעול מהר ולגמור את זה?

מיכאל ביטון: זה צריך להגיע בעוד שבועיים כדי שזה יעבור דיונים בוועדה.

רועי הראל: אנחנו נבקש את הליך החקיקה המקוצר שאפשר, גם בפרסום וגם בפרק הזמן, כמו שאדוני בטח מכיר, מוועדת השרים לחקיקה לדיוני ההכנה בוועדה לביטחון הפנים.

רועי הראל: נבקש לקצר את הדיונים, ויכול להיות שנצטרך עוד ארכה כזאת או אחרת, אבל אנחנו עובדים בכל הכוח, כדי שזה יהיה מוכן לפרסום הכי מהר שאפשר.

מיכאל ביטון: זה מה שלא רצינו, שנתגלגל פה בערכות.

מיכאל ביטון: אמרו לנו "מצב חירום", "טרור".

מיכאל ביטון: אני רוצה חירום, טרור, כמו שנלחמים בטרור, לא כמו שנלחמים ברגולציה.

רועי הראל: זה נושא שמקודם, לפחות שאני מכיר, בשנים שאני במשרד, הכי מהר שאפשר, בהפעלת כלל הגורמים הרלוונטיים.

רועי הראל: כולם מגויסים לזה.

מיכאל ביטון: אנחנו מאשרים לכם הארכה של חודש, ובתקווה - - -

ערן טל: אי-אפשר להגיב קודם?

מיכאל ביטון: לא.

מיכאל ביטון: אי-אפשר היום להגיב, כי בסמכות הוועדה היה להאריך בחודש, בהתאם לדיווח שנעשו פעולות.

מיכאל ביטון: היום אין דיון תוכן.

ערן טל: אפשר רק לומר משהו בהקשר הזה, היושב-ראש?

מיכאל ביטון: אתה יכול להגיד משפט.

ערן טל: הבעיה, מעבר להארכה של החודש, שהיבואנים לא יכולים לייבא כבר חודשיים.

ערן טל: עוד חודש הם לא יוכלו לייבא.

ערן טל: הליך החקיקה לא יסתיים בתוך חודש, מה שלא יהיה.

ערן טל: מתי בפועל היבואנים יוכלו להגיש בקשות יבוא?

ערן טל: נגיד תחת ההסדרה של הבט"פ, תוך - - -

מיכאל ביטון: כל זה כבר אמרנו.

ערן טל: לא.

ערן טל: לא אמרנו, כי אם אתם נותנים להם עוד חודש.

מיכאל ביטון: אמרנו שאנחנו לא יודעים מה יהיה בעוד חודש.

ערן טל: הם לא יכולים לעבוד בחודש הזה בנוסף.

מיכאל ביטון: נכון.

ערן טל: לזה הגענו במיוחד היום.

ערן טל: אם אתה מאריך להם את זה בחודש לצורך העניין, הם אכן עושים עבודה - - -

מיכאל ביטון: יכול להיות שאחרי החודש הזה לא נאריך.

מיכאל ביטון: יכול להיות.

מיכאל ביטון: אני כבר אומר לך, שלא תצפו, לא הצלחתם להביא את התיקונים האלה בתוך שלושה חודשים, כשיש מצב חירום, אל תצפו להארכה נוספת.

ערן טל: מעבר לזה, היושב-ראש, זה לא רק התיקונים, זה מתי בפועל היבואנים יוכלו להגיש בקשות יבוא חדשות?

ערן טל: בוא נאמר תחת הבט"פ.

מיכאל ביטון: בחודש הזה הם לא יכולים.

גיא יצחקי: גם את הקודמות לא מאשרים, אני רוצה שתבין.

גיא יצחקי: בהתאם להחלטה הקודמת שלך שמה שהיה לפני זה יאושר ויכובד, גם את זה הם מחזיקים היום.

גיא יצחקי: גם את הבקשות האלה.

גיא יצחקי: יש בקשות במערכות ליבואנים - - -

מיכאל ביטון: למה מחזיקים?

מיכאל ביטון: סיכמנו שמה שהוזמן קודם לדיון אצלי - - -

גיא יצחקי: אין לזה שום תגובה.

מיכאל ביטון: למה מחזיקים את הדברים?

מיכאל ביטון: סוכם שמה שאושר לפני ההגעה אליי - - -

רחל גולדשטיין: כמובן אנחנו מכבדים את כל הרישיונות הקיימים.

רחל גולדשטיין: אין רישיונות קיימים שבוטלו.

מיכאל ביטון: אז מה הפער ביניכם?

גיא יצחקי: אנחנו מדברים על בקשות שהוגשו בערך שלושה חודשים טרם הדיון הראשון.

מיכאל ביטון: אם אני זוכר מה שסיכמתי, מה שכבר אושר – יכובד.

מיכאל ביטון: בבקשות יקשיבו לכם וידברו אתכם, ובסמכותם לחרוג במקרה של בקשות.

מיכאל ביטון: אתם תעשו דיאלוג איתם.

מיכאל ביטון: עשיתם?

ערן טל: היושב-ראש, האם הם באמת יכולים להבטיח ליבואנים שבתוך חודש הם יכולים להגיש בקשות חדשות?

ערן טל: אף אחד לא יכול להבטיח להם בשלב הזה.

מיכאל ביטון: אדוני, את המצוקה שהצגת, אני שמעתי.

ריקי מימון: הבקשות מוגשות והן מאושרות.

ריקי מימון: יש שלוש בקשות שהוגשו בתקופה הזאת ואושרו.

ריקי מימון: מתוכן שתיים אושרו.

ריקי מימון: יש לנו עוד בקשה אחת בכמות מאוד גדולה, שעתידה להיות מאושרת.

ערן טל: האם אפשר לסכם שבינתיים הם יוכלו להגיש את הבקשות לפי הנוהל הקיים?

מיכאל ביטון: לא.

מיכאל ביטון: בקשות חדשות לא.

מיכאל ביטון: זה מרוקן את התקנה הזאת מתוכן.

ינון אלרועי: אני רק מבקש לחדד בפניך נקודה.

ינון אלרועי: אני מבקש להזכיר לך ולדוברים המכובדים שאיסור היבוא הוא על רשימה מאוד מצומצמת של כלים שניתנים להסבה.

ינון אלרועי: לא עצרנו ליבוא כלים שלא ניתנים להסבה.

ינון אלרועי: לא עצרנו ליבוא תחמושת.

ינון אלרועי: לא עצרנו ליבוא את רוב חלקי החילוף.

ינון אלרועי: ולכן כמו שאמרה הרשות המוסמכת מטעמנו, ריקי, לא נמצאות כרגע על שולחנה בקשות שלא טופלו.

גיא יצחקי: זה לא נכון.

ינון אלרועי: ככל שיש גורם ספציפי שהגיש בקשה לפני כן, והיא נמצאת בבדיקה מסיבה כזאת או אחרת, ואני מציע, אדוני היושב-ראש, שלא ניכנס כרגע למקרה ספציפי, כי יש דברים - - -

מיכאל ביטון: אנחנו לא ניכנס למקרים ספציפיים, רק תקיימו את המדיניות שהצגנו וסיכמנו עליה.

מיכאל ביטון: הבקשות שאושרו לביצוע, בקשות שהוגשו במהלך התקופה הזאת ועוד לא אושרו, לבוא ברצון טוב ולראות אם זה פוגע בעסק ולסייע לו לקיים את העסק בתקופת הביניים.

עדינה איפרח: השאלה הנשאלת היא, האם יש כלים שמותרים ליבוא בשלב זה, ועליהם כן ניתן להגיש בקשות?

מיכאל ביטון: זה ביניכם.

עדינה איפרח: אני מהמועדונים שכן קיבלו.

עדינה איפרח: הסחבת הייתה לא פשוטה, אבל קיבלתי את הרישיון שלי.

ריקי מימון: קיבלת את הרישיון, ולא ניצלת אותו.

עדינה איפרח: ניצלתי אותו, זה פשוט לוקח זמן.

ריקי מימון: מתוך 380 כלים בסך הכול ייבאת 38.

גיא יצחקי: אדוני היושב-ראש, נכנסו לי פעמיים בדיבור, מאוד חשוב לי לחדד את הנקודה הזאת.

מיכאל ביטון: בבקשה, תחדד.

גיא יצחקי: העניין הוא שמשרד הכלכלה בפועל, יותר נכון הרשות המוסמכת, אני לא יודע מה ההיררכיה שם בדיוק, עושה הכול כדי למנוע יבוא של הכלים האלה.

גיא יצחקי: אי-אפשר לקרוא לזה בדרך אחרת.

גיא יצחקי: עוד לפני הדיון שקיימנו פה ב-25 באוקטובר, לא רק אני, גם יבואנים אחרים הגישו בקשות לרישיונות, נאמר לנו שהכול בטיפול, הניירת הוגשה כמו שצריך.

גיא יצחקי: ותאמין לי גם פה מדובר בסחבת לא קטנה, וכל הדברים האלה לא טופלו עד היום.

גיא יצחקי: איך אתה יכול לפרש את זה?

גיא יצחקי: יצא פה צו שנתן להם חודשיים כביכול להכין את הקרקע למעבר, בזמן הזה אנחנו לא עובדים.

גיא יצחקי: יש לי רישיונות שאושרו לחלקים, לכדורים ולדברים אחרים, שכבר פגים.

גיא יצחקי: הם הוגשו באותו מעמד של הבקשה לרישיון כלים.

מיכאל ביטון: ינון, אני רוצה שאישית תיכנס למקרה הזה ותנתח אותו, ותראה אם נעשה עוול או אם ניתן לסייע לתקופת הביניים.

מיכאל ביטון: תבוא לקראת הבן אדם שהציג פה את המצוקה שלו.

ינון אלרועי: מקובל.

ינון אלרועי: תודה.

מיכאל ביטון: אנחנו מאריכים את זה בחודש.

מיכאל ביטון: ממשלה שרוצה להילחם בטרור ופנתה אלינו על איירסופט בגלל טרור, תגמור הכול בתוך חודש.

מיכאל ביטון: אם היא לא יודעת, שלא תצפה שיהיו פה הארכות, כי כנראה זה לא מלחמה בטרור.

מיכאל ביטון: בטרור נלחמים בתוך חודש.

מיכאל ביטון: יש לכם חודש להביא את כל מה שאתם צריכים ולגמור את התהליך הזה.

מיכאל ביטון: תודה רבה.

איתי עצמון: הקראה והצבעה.

רחל גולדשטיין: אני אקרא את הצו.

רחל גולדשטיין: יש תיקון נקודתי שהבנתי שהייעוץ המשפטי כאן רוצה, אז נתקן תוך כדי.

רחל גולדשטיין: סעיף 1 – "בצו היבוא והיצוא (איסור יבוא כלי איירסופט)" - - -

איתי עצמון: תקראי מההתחלה.

רחל גולדשטיין: טיוטת צו היבוא והיצוא (איסור יבוא כלי איירסופט) (הוראת שעה (תיקון), התשפ"ב–2021.

רחל גולדשטיין: בתוקף סמכותי לפי סעיף 2 לפקודת היבוא והיצוא [נוסח חדש], התשל"ט–1979, ובאישור ועדת הכלכלה של הכנסת לפי סעיף 2(ב) לחוק העונשין, התשל"ז–1977, אני מצווה לאמור: 1.

רחל גולדשטיין: בצו היבוא והיצוא (איסור יבוא כלי איירסופט) (הוראת שעה (תיקון), התשפ"ב–2021, בסעיף 4, במקום "לחודשיים" – וכאן הבנתי שאתם רוצים לתקן - - -

איתי עצמון: את התאריך.

רחל גולדשטיין: במקום "לחודשיים" מיום פרסומו יבוא "עד ליום כ"ו בשבט התשפ"ב (28 בינואר 2022)".

איתי עצמון: פשוט לנקוב בתאריך המדויק.

רחל גולדשטיין: לנקוב בתאריך, מהותית זה אותו דבר כמו שפרסמנו קודם.

רחל גולדשטיין: 2.

רחל גולדשטיין: תחילתו של צו זה ביום כ"ד בטבת התשפ"ב (28 בדצמבר 2021).

מיכאל ביטון: תודה רבה.

מיכאל ביטון: לכם.

מיכאל ביטון: הצבעה.

מיכאל ביטון: אושר.

מיכאל ביטון: פה אחד.

מיכאל ביטון: אני נועל את הישיבה.